সূত্রের খবর, চাহাতের বয়স যখন চার মাস তখন থেকেই অস্বাভাবিক হারে ওজন বাড়তে থাকে তার। চাহাতের চিকিত্সক বাসুদেব শর্মা জানিয়েছেন, সাধারণত এই বয়সে শিশুদের স্বাভাবিক ওজন হওয়া উচিত ৬ থেকে ৯ কেজি। চাহাতের প্রায় দ্বিগুণ। শুধু তাই নয়, এক জন ১০ বছরের শিশুর ডায়েটে যা থাকে চাহাতও সেই পরিমাণ খাবার খায় আট মাস বয়সেই। একটি টেলিভিশন সাক্ষাত্কারে চাহাতের বাবা সূর্য কুমার বলেন, ‘‘ওর খুব তাড়াতাড়ি খিদে পেয়ে যায়।’’ চাহাতের মা রেণু কুমারের দাবি, ‘‘জন্মের সময় অন্য স্বাভাবিক শিশুর মতো ছিল চাহাত। কিন্তু চার মাস পর থেকেই আমরা বুঝতে পারি ওর অস্বাভাবিক ওজন বাড়ছে।’’ চাহাতের অস্বাভাবিক ওজন বৃদ্ধির ফলে তাকে চিকিত্সকের কাছে নিয়ে যাওয়া হলে তিনি রক্তপরীক্ষার নির্দেশ দেন। কিন্তু চাহাতের ত্বক এতটাই পুরু যে তার রক্ত নেওয়া সম্ভব হয়নি। ওই চিকিত্সকের কথায়, ‘‘আমি এমন পেশেন্ট প্রথম পেলাম। চার মাস বয়স হওয়ার পর থেকেই ও মোটা হতে থাকে। এখানে তো রক্তপরীক্ষাও সম্ভব হয়নি। ফলে অমৃতসরের সিভিল হাসপাতালে শিশুরোগ বিশেষজ্ঞের কাছে ওকে রেফার করেছি।’’ তবে এ হেন উদাহরণ প্রথম নয়। মুর্শিদাবাদের ‘অতিকায় শিশু’ লোকমান হাকিম মণ্ডল অতিরিক্ত ওজনের জন্যই খবরের শিরোনামে উঠে আসে। ১১ মাসের সেই শিশু দিনে আড়াই কিলো ভাত এবং পাঁচ লিটার দুধ খেত। তার ওজন ছিল ২০ কেজি। মূলত হরমোনের সমস্যার জন্য এই সমস্যা হতে পারে বলে মত চিকিত্সকদের একাংশের।